Hrabové

**Hrabové** je mestská časť Bytče. Leží na severozápade Slovenska, v Žilinskom kraji, v Bytčianskom okrese.

## Polohopis
Nachádza sa južne od Bytče na ľavej strane Váhu v doline Hrabovského potoka. Katastrálne územie Hrabového siaha východnou časťou do Súľovských skál a západnou časťou do bytčianskej kotliny.

## Dejiny
Prvá písomná zmienka o Hrabovom je v listine ostrihomského križiackeho kláštora z 6. októbra 1268. Do roku 1268 bol dedičným vlastníkom Juraj (v prameňoch ako Gurgus) a jeho syn Bedeč (Bedech). Je pravdepodobné, že vtedajší kráľ Belo IV. alebo jeho otec Ondrej II. daroval Hrabové Jurajovi už pred vpádom Mongolov do Uhorska, ktorý bol v rokoch 1241–1242. Už v roku 1261 dali Juraj a Bedeč Hrabové do zálohy Altmanovi ) za 20 hrivien denárov. Neskôr, keď sa Altman oženil s Jurajovou dcérou Helenou, natrvalo mu darovali Hrabové v roku 1268. Odvtedy možno hovoriť o dedičnom vlastníctve Hrabovských.

Až do zrušenia poddanstva v roku 1848 bolo Hrabové zemianskou dedinou. Všetka pôda tu patrila zemianskej rodine Hrabovskovcov. Ešte v 14. storočí im patrilo aj vtedajšie Dolné Hlboké. Hrabovskovci sa veľmi rýchlo rozvetvili a rozšírili nie len po Trenčianskej župe.

Obec sa stala mestskou časťou Bytče v roku 1971 spolu s ďalšími okolitými obcami.

## Názov
Obec dostala názov pravdepodobne podľa hrabového porastu, v ktorom sa nachádzala.

**Vývin názvu obce**
* 1268 – *Hrabua*
* 1347 – *Harabowa*
* 1353 – *Hrabo*
* 1366 – *Hrabou*
* 1469 – *Hrabowe*

Začiatkom 20. storočia bol v rámci Rakúsko-Uhorska úradný maďarský názov obce *Hrabó* alebo aj *Rabó*. 

## Kultúra a zaujímavosti
### Pamiatky
* Kaštieľ, dvojpodlažná dvojtraktová renesančná stavba na pôdoryse písmena L s párom polkruhových arkierov, z roku 1690. Stojí na mieste staršej stavby, ktorej hmota mohla byť inkorporovaná do súčasného objektu. Miestnosti prízemia sú zaklenuté valenými klenbami s lunetami. Obnovou prešiel v rokoch 1950-1951, keď bol adaptovaný na domov dôchodcov, 1965 a v roku 2002. Fasády sú v parteri členené pásovaním, od poschodia ho oddeľuje kordónová rímsa. Poschodie je členené oknami so šambránami s rímsovými suprafenestrami. Veže sú ukončené ihlancovými helmicami.

* Kaplnka Panny Márie, neskorobaroková stavba na pôdoryse štvorca, z konca 18. storočia. Obnovou prešla v rokoch 1909 a 2009. V interiéri sa nachádzajú niky zaklenuté konchou. Priečelie so segmentovo ukončeným portálom je lemované pilastrami a ukončené štítom s polkruhom.  

## Občianska vybavenosť
V Hrabovom je moderný rímskokatolícky kostol Sedembolestnej Panny Márie, vysvätený v roku 1996.

## Doprava
Železničná stanica Bytča  leží na štvorkoľajnej elektrifikovanej trati ŽSR č. 120 Bratislava – Žilina. Budova železničnej stanice leží v katastrálnom území Hrabového. Stanica bola postavená v roku 1883. V rokoch 1910 – 11 bola rozšírená o ďalšiu koľaj. Od roku 1918 je vedená Pamätná kniha železničnej stanice Bytča. Nájdeme tu záznamy o nehodách ktoré sa tu udiali. Spomína sa tu aj nehoda pri ktorej zomrel posledný vlastník bytčianskeho zámku Gróf Baron Lothar Popper. V roku 2017 bola rekonštruovaná a bola postavená rychlotrať.

## Hospodárstvo
### Významné firmy
V súčasnosti (2009) v Hrabovom pôsobia firmy:  
* výrobca betónových prefabrikátov.
* predajca papierenských a kancelárskych potrieb.
* výrobca jednoúčelových strojov a zariadení.
* Píla.

## Školstvo
V Hrabovom sa nachádza materská škola. (Prvý stupeň ZŠ bol do roku 2014 externým pracoviskom ZŠ Ulica Eliáša Lániho v Bytči, čomu bolo prispôsobené aj značenie tried od 1.C po 4.C.) 

## Osobnosti mestskej časti
### Rodáci
* Mikuláš Hrabovský (* 1638 – † 1683), jezuita, univerzitný profesor a rektor Košickej univerzity.
* Ladisla Šichman (* 2. január 1930, Hrabové – † 22. marec 2011, Kamenec pod Vtáčnikom), sochár, pedagóg; venoval sa komornej plastike, sochárskym miniatúram, reliéfom, šperku, návrhom mincí a medailí.

## Referencie


## Externé odkazy
* Oficiálna stránka mesta Bytča
* Hrabové na Slovenské hrady.sk
* Lesné spoločenstvo Hrabové

Kategória:Bytča
Kategória:Mestské časti na Slovensku